‘อั่งเปา’ดึงเสี่ยอุดรนักธุรกิจลงขันซื้อหุ้น
&#8220;อั่งเปาฯ&#8221; ดึงเสี่ยรายใหญ่นักธุรกิจ ลงขันซื้อหุ้นเจาะจง 200 ล้านหุ้น ราคา 40 สตางค์ คาดหวังเอื้อประโยชน์เชิงธุรกิจ
20 ธ.ค. 2554

“อั่งเปาฯ” ดึงเสี่ยรายใหญ่นักธุรกิจ ลงขันซื้อหุ้นเจาะจง 200 ล้านหุ้น ราคา 40 สตางค์ คาดหวังเอื้อประโยชน์เชิงธุรกิจ
นายสมจิตร ชัยชนะ กรรมการบริษัท อั่งเปา แอสเสท (PAO) เปิดเผยว่า บริษัทจะเสนอขายหุ้นเพิ่มทุนให้กับบุคคลในวงจำกัด (พีพี) จำนวนไม่เกิน 1,200 ล้านหุ้น ตามที่ที่ประชุมวิสามัญผู้ถือหุ้นได้อนุมัติไปเมื่อวันที่ 15 ธ.ค. 2554 ซึ่งเบื้องต้นจัดสรรหุ้นจำนวน 500 ล้านหุ้น ราคาเสนอขายหุ้นละ 0.40 บาท ให้กับนักลงทุนเจาะจง จำนวน 9 คน กำหนดวันจองซื้อและชำระเงินวันที่ 21-23 ธ.ค.นี้ คงเหลือหุ้นที่ยังไม่ได้จัดสรรอีก 700 ล้านหุ้น 
สำหรับนักลงทุนที่เข้ามาซื้อหุ้น ไม่ได้เป็นบุคคลที่เกี่ยวโยงกัน อาทิ นายจันทร์ ชัยศรีชวารา เป็นนักธุรกิจอสังหาริมทรัพย์ จำนวนหุ้นที่ซื้อ 100 ล้านหุ้น คิดเป็น 20% ของทุนจดทะเบียนที่จะเรียกชำระจำนวน 2.64% นางศศิวิมล เมฆดารา นักธุรกิจ ถือหุ้น 100 ล้านหุ้น และนายสุวิทย์ พิพัฒน์วิไลกุล หรือ “เสี่ยต้อยติ่ง” นักธุรกิจค้าวัสดุก่อสร้างรายใหญ่ชื่อดังเมืองอุดรธานี และเป็นนักลงทุนรายใหญ่ในตลาดหุ้น 
ก่อนหน้านี้ เสี่ยต้อยติ่ง เคยเข้าไปถือหุ้นจำนวนมาก บริษัท โซลูชั่น คอนเนอร์ (SLC) แต่ภายหลังตัดขายออกไปหลังจากไปรับตำแหน่งที่ปรึกษานักการเมือง 
นางศิริญา เทพเจริญ รองกรรมการผู้จัดการ กล่าวว่า กลุ่มนักลงทุนที่เข้ามาลงทุน นอกจากใส่เงินซื้อหุ้นเพิ่มทุนแล้ว บริษัทคาดหวังธุรกิจที่จะได้จากผู้ร่วมทุน ซึ่งทุกคนไม่ได้ตั้งใจเข้ามาเก็งกำไรจากราคาหุ้น แต่มั่นใจการดำเนินงานของบริษัทและทีมผู้บริหาร
“คุณจันทร์เป็นนักอสังหาริมทรัพย์ มีที่ดินทำเลดีๆ หลายที่ ซึ่งอนาคตอาจนำมาซึ่งธุรกิจร่วมกันได้ หรือคุณศศิวิมลรับงานระบบ สามารถร่วมงานกันได้ ทุกคนไม่ได้มุ่งหวังเข้ามาเก็งกำไร แต่มุ่งหวังเชิงธุรกิจซึ่งกันและกัน” ผู้บริหาร กล่าว
นอกจากนี้ อั่งเปาฯ มีแผนจะเปลี่ยนชื่อบริษัทใหม่เป็น “ณุศาศิริ” ในเดือน เม.ย. 2555 และเปลี่ยนชื่อย่อหุ้นเป็น “NUSA” วันที่ 22 ธ.ค.นี้ เพื่อให้ตรงกับแบรนด์โครงการ “ณุศาศิริ” ซึ่งเป็นที่รู้จักของลูกค้าและนักลงทุนมากกว่าอั่งเปาฯ